**Mladinski tabori 2024**

Navodila za prijavo na mladinske tabore.

Udeležbo na taboru v tujini omogoča Rotary in služi enemu od osnovnih namenov rotarijstva. Prav zaradi tega morajo pred odhodom starši ali pokrovitelji, ki so Rotarijci, otroka seznaniti z vzori in cilji rotarijstva. V tujino namreč odhajajo kot predstavniki-ce svoje dežele, katero bodo cenili po načinu obnašanja in odnosov do drugih udeležencev in gostiteljev.

Namen mladinskih taborov ni samo učenje nekega jezika in ni samo čista zabava. Služiti mora tudi temu, da naši mladi prihajajo v stik z mladimi drugih dežel in tako spoznavajo njihov način življenja, mišljenja in njihovo kulturo in tako pomagajo razvijati razumevanje med narodi v pravem rotarijskem duhu. Zatorej se družijo ne le s prijatelji svoje dežele, ampak tudi z mladimi iz drugih dežel.

Organizatorji taborov, Rotary klubi in rotarijci so si vzeli čas, prizadevanje in denar, da bi pripravili program z namenom, da na najlepši način pokažejo življenje v svoji deželi. Če torej mladi pri izmenjavi bivajo pri družini kot gostje, se spodobi, da skrbijo za svojo sobo in za urejenost svojih osebnih stvari oz. poskušajo biti čim bolj koristni.

Po vrnitvi domov mora udeleženec poslati poročilo klubskemu vodji mladinske izmenjave.

Prepričan sem, da se vam mladim ne bo težko držati teh pravil in da boste s svojim vedenjem ponosno predstavljali tako sebe, kot klub in seveda državo iz katere prihajate.

V letošnjem letu 2024 so nekateri tabori že razpisani in si jih lahko ogledate na prenovljeni spletni strani: <https://rotaryslovenija.org/category/izmenjave/>.

V prijavi si kandidat lahko izbere 3 tabore za primer, da bi bil želen tabor zaseden, klubskemu poverjeniku pa odda samo eno prijavnico. Prijave se sprejemajo na osnovi (FIRST COME FIRST SERVED), ker je veliko popularnih taborov zasedenih v trenutku.

V lanskem letu je bilo razpisanih cca 90 taborov in tudi v letošnjem letu bo številka podobna.

Tabori so namenjeni mladim od 15 – 26 let. Natančnejši starostni pogoji so odvisni od tabora in so napisani pri vsakem taboru posebej. Prav tako je s termini in vsebino tabora.

 Tabori so načeloma brezplačni, razen nekaterih, ki so zaradi obsežne vsebine plačljivi. Ne glede na to pa je kandidat v primeru, da je izbran na katerega od taborov, dolžni poravnati participacijo v višini 100 EUR na spodaj navedeni **TRR Zveza Rotary klub Slovenije: IBAN SI56 0201 3025 7301 922 pri NLB d.d.**

Starši udeleženca krijejo tudi stroške potovanja iz matične države v državo gostiteljico oz. do zbirnega mesta, ki je naveden na posameznem razpisu. Prav tako morajo za udeleženca zagotoviti tudi ustrezno zdravstveno in nezgodno zavarovanje (npr. Coris). Nekatere države gostiteljice lahko zahtevajo še dodatna nezgodna zavarovanja, nekateri organizatorji pa imajo zavarovanje urejeno skupinsko in se plača ob prihodu na tabor.

Prijava:

Na prenovljeni spletni strani <https://rotaryslovenija.org/category/izmenjave/> si izberite največ tri tabore, ki vam ustrezajo tako terminsko, vsebinsko in lokacijsko ter izpolnite prijavnico, ki jo najdete na isti strani poleg posameznega tabora. Upoštevajte tudi starostne omejitve

 - prijavnico ([STEP-Application Camp 2023-04-10](https://rotaryslovenija.org/storage/2024/01/STEP-Application-Camp-2023-04-10-2.pdf))najprej potegnete iz spletne strani na svoj računalnik ter jo izpolnite. Priporočam, da prej preberete navodila za izpolnjevanje. Prijavnica mora biti izpolnjena v elektronski obliki. V primeru nejasnosti pri izpolnjevanju me lahko kontaktirate oz. pošljete prijavnico na predogled

- fotografija mora biti barvna, prav tako scan potnega lista na zadnji strani. V kolikor se pojavijo težave lahko sliko in scan potnega lista priložite prijavnici.

- pravilno izpolnjeno prijavnico je potrebno po mailu poslati poverjeniku za mladinsko dejavnost, Jernej Markič, jernej.markic@telmar.si , GSM 031 787 197

-list 5 in 6 podpišejo udeleženec in starši ali skrbniki. Lahko vnesete scan vaših podpisov v pdf, ali lista natisnete, podpišete in skenirate

- ko je udeležba potrjena s strani organizatorja mora kandidat pokazati resnost in ne sme odpovedati udeležbo, razen v izjemnih primerih (npr. bolezen)

- v primeru odhoda na tabor je obvezna tudi udeležba na kratkem poldnevnem seminarju ob odhodu na tabor, kjer boste seznanjeni z osnovnimi pravili in obveznostmi

- organizatorju tabora ni potrebno obrazložiti zakaj je bil kandidat sprejet ali zavrnjen

- seznam taborov in podrobnosti so informativne narave, organizator si pridružuje pravico do sprememb.

Na mladinsko izmenjavo se lahko prijavijo tudi otroci katerih starši niso člani Rotary klubov. O primernosti in izpolnjevanju pogojev presodi član RC, ki predlaga oz. prijavlja udeleženca v mladinsko izmenjavo. Pogoji za udeležbo: urejena zunanjost, lepo vedenje, nadpovprečni šolski uspeh, sposobnost in pripravljenost za prilagajanje na spremenjeno okolje, drugo kulturo, druge življenjske navade ter splošna dojemljivost za dogajanje v svetu in osebnostna zrelost. Prav tako je priporočljivo oz. imajo prednost pri izbiri otroci, ki aktivno prostovoljno sodelujejopri mladinskih in družbenih dejavnostih (na primer prisotnost pri izbirnih predmetih, predstavnik razreda, tabornik, šport, petje v zboru, mladinski klubi, študentske zveze …), se pozitivno vključujejo v urejeno družinsko življenje in imajo iskren in osebni interes za udeležbo v programu izmenjave ter naklonjenost in strinjanje staršev z udeležbo.

**PRIJAVA MORA POTEKATI PREKO ROTARY KLUBA IN ROTARY SLOVENIJA. DIREKTNI KONTAKTI Z ORGANIZATORJEM NISO ZAŽELJENI.**

Kandidat, ki odhaja na mladinski tabor mora pripraviti nekajminutno predstavitev države iz katere prihaja in Rotary kluba, ki ga pošilja na izmenjavo.

*Poudarjena so bila tudi načela 4 x NE, ki jih morajo udeleženci taborov upoštevati:*

*NE alkohola, NE droge, NE romantike in spolnosti med udeleženci, NE uporaba motornih vozil oz. vožnja le teh. (obstajajo tudi izjeme glede na navade posamezne države: npr. kozarec vina ob kosilu v Franciji je sprejemljiv …)*

Na koncu naj poudarim, da je udeležba na mladinskem taboru izvrstna in nepozabna življenjska izkušnja, še posebej če mladi prvič samostojno stopajo v svet in se družijo z vrstniki iz različnih držav. Spodbujanje mednarodnega sporazumevanja, širitev predstave o svetu ter podpiranje strpnosti ter zavedanje odgovornosti je tisto, kar za mlade predstavlja dobro naložbo za prihodnost. Mladi imajo možnost spoznati tuje države in njene prebivalce, poglobitev mednarodnega sporazumevanja, spoznavanje ljudi drugih kultur, drugih vrednot, spoznavanje in nagovarjanje drugih Rotary klubov ter nenazadnje to znanje ob vrnitvi prenesti v domovino.

Torej predlagajte svojim otrokom in ostalim primernim kandidatom udeležbo in jim na ta način omogočite nepozabno ter nevsakdanjo življenjsko izkušnjo, ki bo pustila nepozaben vtis.

Za pomoč in informacije sem vam na razpolago.

Jernej Markič